Inae laaen curichaaunni nii caletoaera aina nihanune coina.
Nihei chunicohanejein nii cunaa jerichaaunne jaan bajaane que airijiin,
satiin inaderaachaquiche caa que aitocoaunne jaun.
Inara rai tejian caohachare cuhanune.
Jana cuenihanune,
urihei inara corihaneein inara suujua lararajiaain,
inara coroatajaneraanu.
Acate inara suujua lararajiaain,
inara corihaneein inara coroatajanereein.
Inae cuhanunena,
canu letoareeunni.
Aca inae turuhanete,
cacha relaa cureein,
osaaocuruhane coitucuuruha cachaaurune coina.
Chaaen techu,
caohati ichaonaa que cacha relaa aicheein.
Jana ichaonaa caohacha sacunaa jeriheichurute,
casetecaa cureein Cana Coaunera,
osaaocuruhane saijieein quesenetaaurenihane coreniha.
Nii banate,
esinae rauhijiriin ichaonaa esine teraneein nihanune coitucuha cuurureein,
Ofa nenajaun tacaa curichaaunnine jaun.
Inae canu coaariheicheein cuutihane reeintiaain.
Nii banate,
Moconajaaera aina jiniiquiin nosa coreniha caseteco coaraa cuururichaaine coitucuha cuurureein cachaauru.
Niha arajiin inara rai quiicha beeni niqui,
nete ‘Quete toon aite’,
naain coitucunaa naineneriquiche.
Inae turuha Cana Coaunera Suujuenete,
rauhijiriin inara relaa cureein.
Coatiha suujua caje rocohin aitorinaain.
Aitoha Cana Coaunera najaan quete aitoha cureein,
nitohaneein situsihane ajiniha coitucuhin neeichene coina.
Acate coroajeein canu nichaaunne biha cureein,
cacoitucuhin neeichene coina.
Charijieein teeinti,
itolere coauneraneein ne Cana Inaca.
Nirijijieein inachu canu netonai neeun,
Cana Inaca calaohi nichaaunne.
Aihana jaun,
coa cojoaelatohache canu coitucueratiha Ofa Suujuane.
Satonoote,
caa basiinjiin cacoharaa curiquicheein.
Nii baihajirite canu coaraa curiquicheein coaiteen”,
nae Cana Coaunera Calaohi Jesoso.
Nii jaunte ita caje:
“Tonaa nena,
‘Satonoote cacoharaririquicheein,
Cana Inaca rene curichaaunnine jaun.
Nii baihajirite cacoharaa curiquicheein’,
nae.
Chatonaa nena aite”,
naacaanu ita rai.
Nii jaunte,
caje bajanaa jerichaanune coarajihane jaun:
“ ‘Satonoote basiinjiin cacoharaririquicheein.
Nii baihajirite cacoharariquicheein’,
naanune jaunna ita caje bajaaiche.
Esinaena rauhijiriin aitoreeunni.
Inaderanaa caaunte chanaa curiquicheein.
Nii janate inara coraaeca cuurureein caa chauratane que nenacaauru cachaauru.
Nete rachoojoenaaneein necoriha cureein inara suujua.
Charijieein teeinti,
nejanoanaa jeriha rai canaanaine nererojoecaaure enecuru cunaa caaun.
Jana inae lesajeein nejanoaane,
inae nii cuna coacuelanaala raotojoeein rachoojoeein ne,
nii canaanai coraaeca.
Nii rijijieeinte nererojoecaaiche niqui ena.
Nete,
turuhin inara coaraa uhanune,
aitohi rijitojoeein rachoojoenaa neein niha cureein inara suujua cuhanai.
Nihei chunei inara caje nii rulunaa nainera.
Nii bana inae cacaje,
‘Chatohaneein icharihacaanu’,
naain cacaje cha bajariheicheein,
inara netonai coitucuriquicheeine jaun.
Chaaelai inaraacha latei bajaaiche cacorenihanete,
tiha cureein Cana Inaca.
Nihei caniha neeichene caje coaauneein,
cacoreniha chaaelai bajaheeiche.
Bajaaiche cacorenihanete,
tiha cureein Cana Inaca,
raotojoeein rachoojoeein neeichene coina.
Inae cuutihane bana caritiin,
‘Charijieein teeinti naojoain’,
naain cuaain,
inara rai berinaaunni.
Inae cuu tihane banane,
nechu jataain rauhijiriicha cuaain Cana Inaca aitoonjoan que inara relareeunni,
rauhijiriin aonaain coitucuhichene coina.
Nii banate,
inara raaje inaraacha latei bajaa curiquicheein.
Nitohanihane bana,
coatiha canu Cana Inaca rai aitorihaauni,
inae raujiaain caje uhanune esenetaaichene coreniha inara belaiha Cana Coaunerana jaun.
Canune,
Cana Inaca nenaja caje mituhin,
caa chauratane que turuha uun.
Inae caa chauratane ratiriin,
Ofa Cana Inaca Cana Coaunera rene curichaaunni”,
naa Cana Coaunera Calaohi Jesosone janate:
“Inae laaen aonacaaun rauhijiriin aitohine jaun.
Nii jaunna esinae itolere coitucuhin,
esinae rauhijiriin Cana Coaunera caje uhine esenetaacaanu.
Aihana jaun,
nihei nenacaaen canacaanuhacha bajaaenenu,
inae coitucuhacaanune jaun”,
naacaanune jana:
“Nii jaunchana esenetaaiche.
Inae cojoinaca que tiha.
Enenete satiin ita caje riatoroaain,
jelai cajaohin caratiriin amuriquicheein,
nena jelai caa neneeun,
caniha niha Ofa Cana Coaunerana jaun.
Coitucuhichene jerena caunne caa aitoon,
quesenetaain raotojoeein rachoojoeein neeichene coina.
Chaaen inara netonai,
caa chauratane que necairichanaa coaraa curiquicheeine jaunna,
raotojoeein rachoojoeein necairichanaa abaantaichene coinana aitoon.
Caa chauratane curuaanaa Moconajaaera amuritohanune jaun,
inara netonai laraajiin caa chauratane curuaanaa Moconajaaera amuritohichene coinana,
coitucuhichene jerena caaun aitoon”,
nae Cana Coaunera Calaohi Jesoso,
aina nerelanaa nichaanune rai.